《武当八景 其四 九渡鸣泉》
明代·史谨

深谷藏源远近通，下连诸涧尽朝宗。飞空自响钧天乐，震地偏朝启蛰龙。

阔处倒涵山岳影，渡边多见鹿麋踪。几番过雨扶筇听，髣髴涛声起万松。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。